User:B9 hummingbird hovering/Blog/Learning Sanskrit Weblog/śvetāśvataropaniṣat/working text

OM sahanāvavatu | saha nau bhunaktu | saha vīryaṁ karavāvahai | tejasvi nāvadhītamastu | mā vidviṣāvahai || OM śāntiḥ śāntiḥ śāntiḥ ||
 * śvetāśvataropaniṣat ||

prathamo'dhyāyaḥ |

hariḥ OM || brahmavādino vadanti |

kiṁ kāraṇaṁ brahma kutaḥ sma jātā jīvāma kena kva ca saṁpratiṣṭhā | adhiṣṭhitāḥ kena sukhetareṣu vartāmahe brahmavido vyavasthām || 1 ||

kālaḥ svabhāvo niyatiryadṛcchā bhūtāni yoniḥ puruṣa iti cintyā | saṁyoga eṣāṁ na tvātmabhāvā- dātmāpyanīśaḥ sukhaduḥkhahetoḥ || 2 ||

te dhyānayogānugatā apaśyan devātmaśaktiṁ svaguṇairnigūḍhām | yaḥ kāraṇāni nikhilāni tāni kālātmayuktānyadhitiṣṭhatyekaḥ || 3 ||


 * 1) J. Patrick Olivelle: "Those who follow the discipline of meditation have seen God the self, and the power, all hidden by their own qualities. One alone is he who governs all those causes, from 'time' to 'self'."
 * 2) Jayaram V: "Those who did meditation according to the percepts of yoga, saw the divine soul hidden deeply in its own qualities (namely sattva, rajas and tamas). And this Divine Soul is the one who presides over all other causes starting with time to the soul."
 * dhyāna is rendered by both of them as meditation... and meditation may be understood in the traditional canon in a number of ways...

tamekanemiṁ trivṛtaṁ ṣoḍaśāntaṁ śatārdhāraṁ viṁśatipratyarābhiḥ | aṣṭakaiḥ ṣaḍbhirviśvarūpaikapāśaṁ trimārgabhedaṁ dvinimittaikamoham || 4 ||


 * 1) Jayaram V: "We perceive Him as a wheel with one axis, three tiers, sixteen ends, fifty spokes, twenty counter spokes, the six sets of eight, whose one rope is manifold, which has three different paths of salvation and whose delusion arises out of two sets of actions."
 * Jayaram V:"There is a lot of symbolism hidden in this verse. The one axis is Iswara. The three tiers are the three qualities. The sixteen ends are the five elements, five sense organs, 'five organs of action and the mind. The fifty spokes are the various states of delusion and ignorance. The twenty counter spokes are ' (pañca karma indriyas) the ten senses and their objects. The six sets are prakriti, matter, abundance, emotions, gods and nature of soul each having eight different modes. The one rope is illusion. The three different paths of salvation are the path of righteousness, the path of unrighteousness and the path of knowledge. The two sets of action are actions done out of attachment and actions done with detachment.  The wheel that is referred here is the wheel of existence that comes into shape at the time of creation and revolves continuously till the end. Iswara is a not only a part of this wheel, He is its center."


 * The commentary on this verse is very helpful as it appears limited information from traditional commentaries are currently available within English discourse. This is the first time I have encountered Deity specifically alluded to as a Wheel and this is very important: actually that said the Tao as a numen may be considered Deity/Divinity. The Wheel for my circle/sphere spirituality is primary. This Upanishad has not received very much attention. I have been drawn to it as it foregrounds bhakti expression and bhakti is often traditionally held to necessitate a duality, but this isn't the whole truth as Shankaracharya the chamption of Advaita or Nonduality for example was very important in the Bhakti rejuvenation of Sanatana Dharma. The Wheel motif reminds me of a similar treatment in Tao Te Ching fascicle 55 or 11 depending on primary resource employed or alternatively Wikisource translation with Chinese and English side by side: 三十輻共一轂 / 當其無 / 有車之用.

pañcasrotombuṁ pañcayonyugravakrāṁ pañcaprāṇormiṁ pañcabuddhyādimūlām | pañcāvartāṁ pañcaduḥkhaughavegāṁ pañcāśadbhedāṁ pañcaparvāmadhīmaḥ || 5 ||

sarvājīve sarvasaṁsthe bṛhante asmin haṁso bhrāmyate brahmacakre | pṛthagātmānaṁ preritāraṁ ca matvā juṣṭastatastenāmṛtatvameti || 6 ||

udgītametatparamaṁ tu brahma tasmiṁstrayaṁ supratiṣṭhā'kṣaraṁ ca | atrāntaraṁ brahmavido viditvā līnā brahmaṇi tatparā yonimuktāḥ || 7 ||

saṁyuktametat kṣaramakṣaraṁ ca vyaktāvyaktaṁ bharate viśvamīśaḥ | anīśaścātmā badhyate bhoktṛ- bhāvāj jñātvā devaṁ mucyate sarvapāśaiḥ || 8 ||

jñājñau dvāvajāvīśanīśāvajā hyekā bhoktṛbhogyārthayuktā | anantaścātmā viśvarūpo hyakartā trayaṁ yadā vindate brahmametat || 9 ||

kṣaraṁ pradhānamamṛtākṣaraṁ haraḥ kṣarātmānāvīśate deva ekaḥ | tasyābhidhyānādyojanāttattva- bhāvāt bhūyaścānte viśvamāyānivṛttiḥ || 10 ||

jñātvā devaṁ sarvapāśāpahāniḥ kṣīṇaiḥ valeśerjanmamṛtyuprahāṇiḥ | tasyābhidhyānāttṛtīyaṁ dehabhede viśvaiśvaryaṁ kevala āptakāmaḥ || 11 ||

etajjñeyaṁ nityamevātmasaṁsthaṁ nātaḥ paraṁ veditavyaṁ hi kiñcit | bhoktā bhogyaṁ preritāraṁ ca matvā sarvaṁ proktaṁ trividhaṁ brahmametat || 12 ||

vahneryathā yonigatasya mūrtinar dṛśyate naiva ca liṅganāśaḥ | sa bhūya evendhanayonigṛhya- stadvobhayaṁ vai praṇavena dehe || 13 ||

svadehamaraṇiṁ kṛtvā praṇavaṁ cottarāraṇim | dhyānanirmathanābhyāsādevaṁ paśyannigūḍhavat || 14 ||

tileṣu tailaṁ dadhinīva sarpi- rāpaḥ srotaḥsvaraṇīṣu cāgniḥ | evamātmā'tmani gṛhyate'sau satyenainaṁ tapasāyo'nupaśyati || 15 ||

sarvavyāpinamātmānaṁ kṣīre sarpirivārpitam | ātmavidyātapomūlaṁ tadbrahmopaniṣat param || 16 ||

dvitīyo'dhyāyaḥ |

yuñjānaḥ prathamaṁ manastattvāya savitā dhiyaḥ | agnerjyotirnicāyya pṛthivyā adhyābharat || 1 ||

yuktena manasā vayaṁ devasya savituḥ save | suvargeyāya śaktyā || 2 ||

yuktvāya manasā devān suvaryato dhiyā divam | bṛhajjyotiḥ kariṣyataḥ savitā prasuvāti tān || 3 ||

yuñjate mana uta yuñjate dhiyo viprā viprasya bṛhato vipaścitaḥ | vi hotrā dadhe vayunāvideka inmahī devasya savituḥ pariṣṭutiḥ || 4 ||

yuje vāṁ brahma pūrvyaṁ namobhirviśloka etu pathyeva sūreḥ | śṛṇvantu viśve amṛtasya putrā ā ye dhāmāni divyāni tasthuḥ || 5 ||

agniryatrābhimathyate vāyuryatrādhirudhyate | somo yatrātiricyate tatra sañjāyate manaḥ || 6 ||

savitrā prasavena juṣeta brahma pūrvyam | yatra yoniṁ kṛṇavase na hi te pūrtamakṣipat || 7 ||

trirunnataṁ sthāpya samaṁ śarīraṁ hṛdīndriyāṇi manasā sanniveśya | brahmoḍupena pratareta vidvān srotāṁsi sarvāṇi bhayānakāni || 8 ||

prāṇān prapīḍyeha saṁyuktaceṣṭaḥ kṣīṇe prāṇe nāsikayocchvasīta | duṣṭāśvayuktamiva vāhamenaṁ vidvān mano dhārayetāpramattaḥ || 9 ||

same śucau śarkarāvahnivālikā- vivarjite śabdajalāśrayādibhiḥ | manonukūle na tu cakṣupīḍane guhānivātāśrayaṇe prayojayet || 10 ||

nīhāradhūmārkānilānalānāṁ khadyotavidyutsphaṭikaśaśīnām | etāni rūpāṇi puraḥsarāṇi brahmaṇyabhivyaktikarāṇi yoge || 11 ||

pṛthivyaptejo'nilakhe samutthite pañcātmake yogaguṇe pravṛtte | na tasya rogo na jarā na mṛtyuḥ prāptasya yogāgnimayaṁ śarīram || 12 ||

laghutvamārogyamalolupatvaṁ varṇaprasādaḥ svarasauṣṭhavaṁ ca | gandhaḥ śubho mūtrapurīṣamalpaṁ yogapravṛttiṁ prathamāṁ vadanti || 13 ||

yathaiva biṁbaṁ mṛdayopaliptaṁ tejomayaṁ bhrājate tat sudhāntam | tadvā''tmatattvaṁ prasamīkṣya dehī ekaḥ kṛtārtho bhavate vītaśokaḥ || 14 ||

yadātmatattvena tu brahmatattvaṁ dīpopameneha yuktaḥ prapaśyet | ajaṁ dhruvaṁ sarvatattvairviśuddhaṁ jñātvā devaṁ mucyate sarvapāpaiḥ || 15 ||

eṣo ha devaḥ pradiśo'nu sarvāḥ | pūrvo ha jātaḥ sa u garbhe antaḥ | sa eva jātaḥ sa janiṣyamāṇaḥ pratyaṅ janāstiṣṭhati sarvatomukhaḥ || 16 ||

yo devo agnau yo'psu yo viśvaṁ bhuvanamāviveśa | ya oṣadhīṣu yo vanaspatiṣu tasmai devāya namo namaḥ || 17 ||

tṛtīyo'dhyāyaḥ |

ya eko jālavānīśata īśanībhiḥ sarvāṁllokānīśata īśanībhiḥ | ya evaika udbhave sambhave ca ya etad viduramṛtāste bhavanti || 1 ||

eko hi rudro na dvitīyāya tasthu- rya imāṁllokānīśata īśanībhiḥ | pratyaṅ janāstiṣṭhati sañcukocāntakāle saṁsṛjya viśvā bhuvanāni gopāḥ || 2 ||

viśvataścakṣuruta viśvatomukho viśvatobāhuruta viśvataspāt | saṁ bāhubhyāṁ dhamati saṁpatatrai- rdyāvābhūmī janayan deva ekaḥ || 3 ||

yo devānāṁ prabhavaścodbhavaśca viśvādhipo rudro maharṣiḥ | hiraṇyagarbhaṁ janayāmāsa pūrvaṁ sa no buddhyā śubhayā saṁyunaktu || 4 ||

yā te rudra śivā tanūraghorā'pāpakāśinī | tayā nastanuvā śantamayā giriśantābhicākaśīhi || 5 ||

yābhiṣuṁ giriśanta haste bibharṣyastave | śivāṁ giritra tāṁ kuru mā hiṁsīḥ puruṣaṁ jagat || 6 ||

tataḥ paraṁ brahma paraṁ bṛhantaṁ yathānikāyaṁ sarvabhūteṣu gūḍham | viśvasyaikaṁ pariveṣṭitāra- mīśaṁ taṁ jñātvā'mṛtā bhavanti || 7 ||

vedāhametaṁ puruṣaṁ mahānta- mādityavarṇaṁ tamasaḥ parastāt | tameva viditvātimṛtyumeti nānyaḥ panthā vidyate'yanāya || 8 ||

yasmāt paraṁ nāparamasti kiṁcidya- smānnaṇīyo na jyāyo'sti kaścit | vṛkṣa iva stabdho divi tiṣṭhatyeka- stenedaṁ pūrṇaṁ puruṣeṇa sarvam || 9 ||

tato yaduttaratataṁ tadarūpamanāmayam | ya etadviduramṛtāste bhavanti athetare duḥkhamevāpiyanti || 10 ||

sarvānana śirogrīvaḥ sarvabhūtaguhāśayaḥ | sarvavyāpī sa bhagavāṁstasmāt sarvagataḥ śivaḥ || 11 ||

mahān prabhurvai puruṣaḥ satvasyaiṣa pravartakaḥ | sunirmalāmimāṁ prāptimīśāno jyotiravyayaḥ || 12 ||

aṅguṣṭhamātraḥ puruṣo'ntarātmā sadā janānāṁ hṛdaye sanniviṣṭaḥ | hṛdā manīṣā manasābhiklṛpto ya etad viduramṛtāste bhavanti || 13 ||

sahasraśīrṣā puruṣaḥ sahasrākṣaḥ sahasrapāt | sa bhūmiṁ viśvato vṛtvā atyatiṣṭhaddaśāṅgulam || 14 ||

puruṣa eveda sarvaṁ yad bhūtaṁ yacca bhavyam | utāmṛtatvasyeśāno yadannenātirohati || 15 ||

sarvataḥ pāṇipādaṁ tat sarvato'kṣiśiromukham | sarvataḥ śrutimalloke sarvamāvṛtya tiṣṭhati || 16 ||

sarvendriyaguṇābhāsaṁ sarvendriyavivarjitam | sarvasya prabhumīśānaṁ sarvasya śaraṇaṁ suhṛt || 17 ||

navadvāre pure dehī haṁso lelāyate bahiḥ | vaśī sarvasya lokasya sthāvarasya carasya ca || 18 ||

apāṇipādo javano grahītā paśyatyacakṣuḥ sa śṛṇotyakarṇaḥ | sa vetti vedyaṁ na ca tasyāsti vettā tamāhuragryaṁ puruṣaṁ mahāntam || 19 ||

aṇoraṇīyān mahato mahīyā- nātmā guhāyāṁ nihito'sya jantoḥ | tamakratuḥ paśyati vītaśoko dhātuḥ prasādānmahimānamīśam || 20 ||

vedāhametamajaraṁ purāṇaṁ sarvātmānaṁ sarvagataṁ vibhutvāt | janmanirodhaṁ pravadanti yasya brahmavādino hi pravadanti nityam || 21 ||

caturtho'dhyāyaḥ |

ya eko'varṇo bahudhā śaktiyogād varaṇānanekān nihitārtho dadhāti | vicaiti cānte viśvamādau ca devaḥ sa no buddhyā śubhayā saṁyunaktu || 1 ||

tadevāgnistadāditya- stadvāyustadu candramāḥ | tadeva śukraṁ tad brahma tadāpastat prajāpatiḥ || 2 ||

tvaṁ strī pumānasi tvaṁ kumāra uta vā kumārī | tvaṁ jīrṇo daṇḍena vañcasi tvaṁ jāto bhavasi viśvatomukhaḥ || 3 ||

nīlaḥ pataṅgo harito lohitākṣa- staḍidgarbha ṛtavaḥ samudrāḥ | anādimat tvaṁ vibhutvena vartase yato jātāni bhuvanāni viśvā || 4 ||

ajāmekāṁ lohitaśuklakṛṣṇāṁ bahvīḥ prajāḥ sṛjamānāṁ sarūpāḥ | ajo hyeko juṣamāṇo'nuśete jahātyenāṁ bhuktabhogāmajo'nyaḥ || 5 ||

dvā suparṇā sayujā sakhāyā samānaṁ vṛkṣaṁ pariṣasvajāte | tayoranyaḥ pippalaṁ svādvattyana- śnannanyo abhicākaśīti || 6 ||

samāne vṛkṣe puruṣo nimagno'- nīśayā śocati muhyamānaḥ | juṣṭaṁ yadā paśyatyanyamīśamasya mahimānamiti vītaśokaḥ || 7 ||

ṛco akṣare parame vyoman yasmindevā adhi viśve niṣeduḥ | yastaṁ na veda kimṛcā kariṣyati ya ittadvidusta ime samāsate || 8 ||

chandāṁsi yajñāḥ kratavo vratāni bhūtaṁ bhavyaṁ yacca vedā vadanti | asmān māyī sṛjate viśvameta- ttasmiṁścānyo māyayā sanniruddhaḥ || 9 ||

māyāṁ tu prakṛtiṁ vidyānmāyinaṁ ca maheśvaram | tasyavayavabhūtaistu vyāptaṁ sarvamidaṁ jagat || 10 ||

yo yoniṁ yonimadhitiṣṭhatyeko yasminnidam saṁ ca vicaiti sarvam | tamīśānaṁ varadaṁ devamīḍyaṁ nicāyyemāṁ śāntimatyantameti || 11 ||

yo devānāṁ prabhavaścodbhavaśca viśvādhipo rudro maharṣiḥ | hiraṇyagarbhaṁ paśyata jāyamānaṁ sa no buddhyā śubhayā saṁyunaktu || 12 ||

yo devānāmadhipo yasminllokā adhiśritāḥ | ya īśe asya dvipadaścatuṣpadaḥ kasmai devāya haviṣā vidhema || 13 ||

sūkṣmātisūkṣmaṁ kalilasya madhye viśvasya sraṣṭhāramanekarūpam | viśvasyaikaṁ pariveṣṭitāraṁ jñātvā śivaṁ śāntimatyantameti || 14 ||

sa eva kāle bhuvanasya goptā viśvādhipaḥ sarvabhūteṣu gūḍhaḥ | yasmin yuktā brahmarṣayo devatāśca tamevaṁ jñātvā mṛtyupāśāṁśchinatti || 15 ||

ghṛtāt paraṁ maṇḍamivātisūkṣmaṁ jñātvā śivaṁ sarvabhūteṣu gūḍham | viśvasyaikaṁ pariveṣṭitāraṁ jñātvā devaṁ mucyate sarvapāśaiḥ || 16 ||

eṣa devo viśvakarmā mahātmā sadā janānāṁ hṛdaye sanniviṣṭaḥ | hṛdā manīṣā manasābhiklṛpto ya etad viduramṛtāste bhavanti || 17 ||

yadā'tamastānna divā na rātriḥ na sannacāsacchiva eva kevalaḥ | tadakṣaraṁ tat saviturvareṇyaṁ prajñā ca tasmāt prasṛtā purāṇī || 18 ||

nainamūrdhvaṁ na tiryañcaṁ na madhye na parijagrabhat | na tasya pratimā asti yasya nāma mahad yaśaḥ || 19 ||

na saṁdṛśe tiṣṭhati rūpamasya na cakṣuṣā paśyati kaścanainam | hṛdā hṛdisthaṁ manasā ya ena- mevaṁ viduramṛtāste bhavanti || 20 ||

ajāta ityevaṁ kaścidbhīruḥ prapadyate | rudra yatte dakṣiṇaṁ mukhaṁ tena māṁ pāhi nityam || 21 ||

mā nastoke tanaye mā na āyuṣi mā no goṣu mā na aśveṣu rīriṣaḥ | vīrān mā no rudra bhāmito vadhīrhaviṣmantaḥ sadāmit tvā havāmahe || 22 ||

pañcamo'dhyāyaḥ |

dve akṣare brahmapare tvanante vidyāvidye nihite yatra gūḍhe | kṣaraṁ tvavidyā hyamṛtaṁ tu vidyā vidyāvidye īśate yastu so'nyaḥ || 1 ||

yo yoniṁ yonimadhitiṣṭhatyeko viśvāni rūpāṇi yonīśca sarvāḥ | ṛṣiṁ prasūtaṁ kapilaṁ yastamagre jñānairbibharti jāyamānaṁ ca paśyet || 2 ||

ekaika jālaṁ bahudhā vikurva- nnasmin kṣetre saṁharatyeṣa devaḥ | bhūyaḥ sṛṣṭvā patayastatheśaḥ sarvādhipatyaṁ kurute mahātmā || 3 ||

sarvā diśa ūrdhvamadhaśca tiryak prakāśayan bhrājate yadvanaḍvān | evaṁ sa devo bhagavān vareṇyo yonisvabhāvānadhitiṣṭhatyekaḥ || 4 ||

yacca svabhāvaṁ pacati viśvayoniḥ pācyāṁśca sarvān pariṇāmayed yaḥ | sarvametad viśvamadhitiṣṭhatyeko guṇāṁśca sarvān viniyojayed yaḥ || 5 ||

tad vedaguhyopaniṣatsu gūḍhaṁ tad brahmā vedate brahmayonim | ye pūrvaṁ devā ṛṣayaśca tad vidu- ste tanmayā amṛtā vai babhūvuḥ ||6 ||

guṇānvayo yaḥ phalakarmakartā kṛtasya tasyaiva sa copabhoktā | sa viśvarūpastriguṇastrivartmā prāṇādhipaḥ sañcarati svakarmabhiḥ || 7 ||

aṅguṣṭhamātro ravitulyarūpaḥ saṅkalpāhaṅkārasamanvito yaḥ | buddherguṇenātmaguṇena caiva ārāgramātro'pyaparo'pi dṛṣṭaḥ || 8 ||

bālāgraśatabhāgasya śatadhā kalpitasya ca | bhāgo jīvaḥ sa vijñeyaḥ sa cānantyāya kalpate || 9 ||

naiva strī na pumāneṣa na caivāyaṁ napuṁsakaḥ | yadyaccharīramādatte tene tene sa yujyate || 10 ||

saṅkalpanasparśanadṛṣṭimohai- rgrāsāṁbuvṛṣṭyātmavivṛddhijanma | karmānugānyanukrameṇa dehī sthāneṣu rūpāṇyabhisamprapadyate || 11 ||

sthūlāni sūkṣmāṇi bahūni caiva rūpāṇi dehī svaguṇairvṛṇoti | kriyāguṇairātmaguṇaiśca teṣāṁ saṁyogaheturaparo'pi dṛṣṭaḥ || 12 ||

anādyanantaṁ kalilasya madhye viśvasya sraṣṭhāramanekarūpam | viśvasyaikaṁ pariveṣṭitāraṁ jñātvā devaṁ mucyate sarvapāśaiḥ || 13 ||

bhāvagrāhyamanīḍākhyaṁ bhāvābhāvakaraṁ śivam | kalāsargakaraṁ devaṁ ye viduste jahustanum || 14 ||

ṣaṣṭho'dhyāyaḥ |

svabhāvameke kavayo vadanti kālaṁ tathānye parimuhyamānāḥ | devasyaiṣa mahimā tu loke yenedaṁ bhrāmyate brahmacakram || 1 ||

yenāvṛtaṁ nityamidaṁ hi sarvaṁ jñaḥ kālakāro guṇī sarvavid yaḥ | teneśitaṁ karma vivartate ha pṛthivyaptejonilakhāni cintyam || 2 ||

tatkarma kṛtvā vinivartya bhūya- stattvasya tāvena sametya yogam | ekena dvābhyāṁ tribhiraṣṭabhirvā kālena caivātmaguṇaiśca sūkṣmaiḥ || 3 ||

ārabhya karmāṇi guṇānvitāni bhāvāṁśca sarvān viniyojayedyaḥ | teṣāmabhāve kṛtakarmanāśaḥ karmakṣaye yāti sa tattvato'nyaḥ || 4 ||

ādiḥ sa saṁyoganimittahetuḥ parastrikālādakalo'pi dṛṣṭaḥ | taṁ viśvarūpaṁ bhavabhūtamīḍyaṁ devaṁ svacittasthamupāsya pūrvam || 5 ||

sa vṛkṣakālākṛtibhiḥ paro'nyo yasmāt prapañcaḥ parivartate'yam | dharmāvahaṁ pāpanudaṁ bhageśaṁ jñātvātmasthamamṛtaṁ viśvadhāma || 6 ||

tamīśvarāṇāṁ paramaṁ maheśvaraṁ taṁ devatānāṁ paramaṁ ca daivatam | patiṁ patīnāṁ paramaṁ parastād- vidāma devaṁ bhuvaneśamīḍyam || 7 ||

na tasya kāryaṁ karaṇaṁ ca vidyate na tatsamaścābhyadhikaśca dṛśyate | parāsya śaktirvividhaiva śrūyate svābhāvikī jñānabalakriyā ca || 8 ||

na tasya kaścit patirasti loke na ceśitā naiva ca tasya liṅgam | sa kāraṇaṁ karaṇādhipādhipo na cāsya kaścijjanitā na cādhipaḥ || 9 ||

yastantunābha iva tantubhiḥ pradhānajaiḥ svabhāvataḥ | deva ekaḥ svamāvṛṇoti sa no dadhātu brahmāpyayam || 10 ||

eko devaḥ sarvabhūteṣu gūḍhaḥ sarvavyāpī sarvabhūtāntarātmā karmādhyakṣaḥ sarvabhūtādhivāsaḥ sākṣī cetā kevalo nirguṇaśca || 11 ||

eko vaśī niṣkriyāṇāṁ bahūnā- mekaṁ bījaṁ bahudhā yaḥ karoti | tamātmasthaṁ ye'nupaśyanti dhīrā- steṣāṁ sukhaṁ śāśvataṁ netareṣām || 12 ||

nityo nityānāṁ cetanaścetanānā- meko bahūnāṁ yo vidadhāti kāmān | tatkāraṇaṁ sāṁkhyayogādhigamyaṁ jñātvā devaṁ mucyate sarvapāśaiḥ || 13 ||

na tatra sūryo bhāti na candratārakaṁ nemā vidyuto bhānti kuto'yamagniḥ | tameva bhāntamanubhāti sarvaṁ tasya bhāsā sarvamidaṁ vibhāti || 14 ||

eko haṁsaḥ bhuvanasyāsya madhye sa evāgniḥ salile saṁniviṣṭaḥ | tameva viditvā atimṛtyumeti nānyaḥ panthā vidyate'yanāya || 15 ||

sa viśvakṛd viśvavidātmayoni- rjñaḥ kālakālo guṇī sarvavid yaḥ | pradhānakṣetrajñapatirguṇeśaḥ saṁsāramokṣasthitibandhahetuḥ || 16 ||

sa tanmayo hyamṛta īśasaṁstho jñaḥ sarvago bhuvanasyāsya goptā | ya īśe'sya jagato nityameva nānyo heturvidyata īśanāya || 17 ||

yo brahmāṇaṁ vidadhāti pūrvaṁ yo vai vedāṁśca prahiṇoti tasmai | taṁ ha devaṁ ātmabuddhiprakāśaṁ mumukṣurvai śaraṇamahaṁ prapadye || 18 ||

niṣkalaṁ niṣkriyaṁ śāntaṁ niravadyaṁ nirañjanam | amṛtasya paraṁ setuṁ dagdhendanamivānalam || 19 ||

yadā carmavadākāśaṁ veṣṭayiṣyanti mānavāḥ | tadā devamavijñāya duḥkhasyānto bhaviṣyati || 20 ||

tapaḥprabhāvād devaprasādācca brahma ha śvetāśvataro'tha vidvān | atyāśramibhyaḥ paramaṁ pavitraṁ provāca samyagṛṣisaṅghajuṣṭam || 21 ||

vedānte paramaṁ guhyaṁ purākalpe pracoditam | nāpraśāntāya dātavyaṁ nāputrāyāśiṣyāya vā punaḥ || 22 ||

yasya deve parā bhaktiḥ yathā deve tathā gurau | tasyaite kathitā hyarthāḥ prakāśante mahātmanaḥ || 23 || prakāśante mahātmana iti |

OM saha nāvavatu | saha nau bhunaktu | saha vīryaṁ karavāvahai | tejasvi nāvadhītamastu | mā vidviṣāvahai ||

OM śāntiḥ śāntiḥ śāntiḥ ||